Vild med dans

Vild med dans er et dansk tv-program og dansekonkurrence, der blev sendt første gang i 2005 på TV 2. Programmet er den danske udgave af det britiske tv-program og dansekonkurrence Strictly Come Dancing og er en del af det internationale tv-koncept Dancing with the Stars, hvor en kendt personlighed parres med en professionel dansepartner og skal konkurrere mod andre par i hovedsageligt standard- og latin-danse. Parrene bedømmes efter hver dans af et hold af dommere, som giver point mellem 1-10, og sammenholdt med seernes stemmer (gennem sms-afstemninger) besluttes det hvilket par, der skal forlade programmet . I finalen kåres et par som vinder. Dommerpanelet har siden programmets start hovedsageligt bestået af Jens Werner (sæson 1-18), Anne Laxholm (sæson 1-18), Britt Bendixen (sæson 1-15 og 17-18), Allan Tornsberg (sæson 3-7), Nicolaj Hübbe (sæson 8-18) og Marianne Eihilt (sæson 16-18). Ved sæson 19 trådte Bendixen tilbage som dommer, og Sonny Fredie-Pedersen overtog.

Sæsonens ti par bliver afsløret i juli-august, mens selve programmet forløber over ti uger som regel fra starten af september til slutningen af november. Den professionelle danser skal hver uge lære den kendte en ny dans i standard- eller latin-genren, som skal vises live foran dommere og publikum, og hvor sværhedsgraden og dommernes forventningerne vokser hver uge.

Programmets værter har været Andrea Elisabeth Rudolph (sæson 1-2 og 4-6), Claus Elming (sæson 2-14), Sarah Grünewald (sæson 10-18) og Christiane Schaumburg-Müller (sæson 7-9 og 15-18). Ved sæson 19 i 2022 overtog Martin Johannes Larsen værtsrollen for Schaumburg-Müller, og han og Grünewald var værter.

Format og udvikling

Come Dancing 
Eric Morley, britisk tv-vært og skaber af Miss World, skabte i 1949 tv-konceptet Come Dancing på BBC, hvor almene britiske borgere med hjælp fra professionelle dansere lærte at danse standard- og latindanse rundt om i regionale dansehaller. I 1953 blev formatet ændret til at blive en reel dansekonkurrence blandt de dansende par, hvilket blev en stor succes og tv-programmet blev sendt on and off frem til 1998.

Strictly Come Dancing 
I 2004 blev konceptet genoplivet til et nyt format og nyt navn, hvor deltagerne var kendte nationale personligheder, som blev parret med en professionel dansepartner, som skulle konkurrere mod andre par i standard- og latin-danse. Programmet blev lanceret under navnet Strictly Come Dancing, som var blevet til ved en sammenlægning af navnet fra den australske film Strictly Ballroom (1992) og forløberen for programmet, Come Dancing. Programmet blev sendt live på kanalen BBC One om lørdagen, mens resultatet af aftenens konkurrence blev sendt om søndagen. Programmet blev hurtigt en publikumssucces og er siden blev anerkendt som et af de mest succesfulde tv-koncepter gennem tiden, og er blevet solgt til omkring 60 lande, såsom Argentina, Chile, Brasilien, Norge, Portugal, Sverige, Tyskland, Rusland, USA, New Zealand, Australien, Thailand etc., under enten det internationale navn Dancing with the Stars eller landets egen navngivelse, som fx. Danmarks Vild med Dans.

Dansk format

Opsætning 
Sæsonens ti konkurrerende par bliver annonceret omkring juli-august, mens selve programmet forløber over ti uger, som regel fra starten af september frem til slutningen af november. Programmet sendes hver fredag kl. 20 på TV 2 i perioden. Alle parrene består af en dansk kendt personlighed, som parres med en professionel dansepartner, som skal undervise og lære den kendte dansker de forskellige standard- og latindanse. Parrene har alle én uge til at lære én ny stilart og rutine, som efterfølgende skal fremføres live foran dommerpanelet og publikum, hvorefter parrets optræden bedømmes af dommerpanelet med point mellem 1-10 (minimum 5 point, maximum 50 point). Sammenholdt med dommerpanelets bedømmelse, har publikum og seere derefter mulighed for at stemme via sms på det eller de par, de ønsker skal gå videre i konkurrencen. Efter afstemningen afsløres det, hvilke to par, der har modtaget færrest stemmer af seerne, og disse to par skal efterfølgende ud i omdans, hvor de igen skal fremføre deres rutine, mens de øvrige par er trygt videre i konkurrencen. Efter endt omdans afgør endnu en sms-afstemning, og dermed kun seerne, hvilket par, der skal forlade programmet.

I programmets første sæson i foråret 2005 konkurrerede syv par, og ved sæson 2 i efteråret 2005 steg antallet af konkurrende par til ti. Seks sæsoner senere, ved sæson 8 i 2011, deltog tolv par i konkurrencen, mens der ved den efterfølgende sæson 9 i 2012 igen kun deltog ti par. Ved den følgende sæson 10 i 2013 deltog igen tolv par, hvilket blev bibeholdt frem til sæson 19. Siden sæson 19 i 2022 har kun 10 par deltaget i konkurrencen.

I programmets første sæson og frem til sæson 14 i 2017 konkurrede to par i finalen, men TV 2 ønskede ved sæson 15 i 2018 at gøre finalen mere underholdende og valgte derfor at have tre par i finalen. Dette blev dog ikke en realitet før sæson 16 i 2019, da Rolf Sørensen og Karina Frimodt undervejs i sæson 15 måtte trække sig grundet en skade, og for at undgå at forkorte programmets længde fortsatte to par endeligt over i finalen. Siden sæson 16 har tre par deltaget i finalen, som afholdes i sæsonens 12. og afsluttende uge.

Sæson 10: Allan Simonsen-kontrovers 
Seernes stemme afgør, hvilke par, der skal fortsætte eller udgå fra programmet. Det skabte i sæson 10 i 2013  en kontrovers. Den tidligere professionelle fodboldspiller på det danske landshold, Allan Simonsen, og partner Sofie Kruuses deltagelse fik skabt stor opmærksomhed om programmet, da parret til trods for at de fik de laveste karakter af alle de deltagende par, nåede semifinalen. Flere medier beskrev Simonsens deltagelse i programmet for nærmest en kultbevægelse, da Simonsen fremstod som meget populær blandt seerne, da han ofte modtog en stor del af afgivne stemmer ved hvert show og formåede at sende dygtigere par ud ved omdans. Medieforskere udtalte undervejs, at der var risiko for en ødelæggelse af programmets integritet, da man mistænkte TV 2 for at udnytte den nye store opmærksomhed om programmet grundet Simonsens deltagelse, og at TV 2 dermed forsøgte at holde ham i programmet i så lang tid som muligt til trods for protester fra seere, dansere og dommere. TV2 blev også mistænkt for ved en pludselig ændring af afstemningsreglerne at få Allan Simonsen stemt ud af programmet. Ved semifinalen oplevede TV 2 ved den afgørende afstemning et nedbrud i deres sms-systemer, og der opstod rygter om, at TV 2 havde valgt at sende Simonsen ud af programmet for at modbevise de tidligere påstande om favorisering.

Produktion 
Programmet produceres af TV 2 og Mastiff og blev optaget i MTG's studier i Jenagade på Amager i København siden sæson 1 i 2005, hvor tv-studiet var opført. I august 2019 annoncerede TV 2, at tv-studiet ville blive flyttet til Mastiffs egne studier på Østerbro, da man ønskede at samle hele Vild med dans-produktionen, heriblandt træningslokaler og kostumeafdeling, i én bygning. TV 2 og Mastiff udnyttede ved denne flytning af tv-studiet også en modernisering af showets visuelle design.

Knæk Cancer 
I 2012 begyndte TV 2 et samarbejde med Kræftens Bekæmpelse med det formål at indsamle penge til forskning i, bekæmpelse og forebyggelse af sygdommen, samt patientstøtte. Kampagnen "Knæk Cancer" løber i efterårsmånederne, hovedsagligt, i ugerne 41-43, hvor TV 2s programmer, såsom Go' morgen Danmark, Go' aften Danmark og Vild med Dans alle dedikerer et eller flere udsendelser til formålet frem til kulminationen med store Knæk Cancer-liveshow. Siden 2012 har Vild med Dans haft en særudgave af programmet i kampagnens sidste uge, hvor ingen af deltagerne stemmes ud, og hvor showet flyttes til Gamle Scene i Det Kongelige Teater i København, hvor fokusset for showet er at indsamle penge til Kræftens Bekæmpelse.

Danse 
De konkurrerende par skal i løbet af sæsonen igennem World Dance Councils ti officielt fastsatte standard- og latindanse (5 standard- og 5 latin-danse), som er henholdsvis vals, tango, wienervals, slow fox og quickstep, og cha-cha-cha, samba, rumba, paso doble og jive. Rækkefølgen af, hvilket danse parrene skulle dyste i, blev besluttet af TV 2.

I sæson 16 i 2019 introducerede TV 2 et nyt tiltag, da danse-kategorien "Ønskedans" blev tilføjet som en valgfri dans for parrene. De par, der ønskede at udnytte dette, fik herefter mulighed for at vælge mellem tre danse; street, moderne og showdans, som de selv kunne ønske, hvornår de ville optræde med. Selvom denne kategori er tilgængelig igennem hele sæsonen, har der været en overvægt af par, som har gemt kategorien til deres eventuelle finaledanse.

Ved sæson 18 i 2021 meddelte TV 2s underholdningsredaktør Thomas Richard Strøbech, at TV 2 ændrede reglerne for, hvilke rækkefølge dansene skulle fremføres i, da redaktionen ønskede at give den professionelle danser medbestemmelse i hvilken danserejse den kendte personlighed skulle igennem. Siden sæson 18 har dansene i de to første afsnit været besluttet af TV 2, hvorefter parrene i de resterende programmet har kunnet fremsætte ønsker om i hvilken rækkefølge, de ønskede at komme igennem de ti danse på.

Øvrige danse 
I sæson 8 i 2011 introducerede TV 2 konceptet maratondans, hvor de tilbageværende par alle skulle dyste mod hinanden på samme tid, hvor dommerne undervejs i maratonet kunne sende par ud fra gulvet, mens de øvrige par fortsatte med at danse, indtil kun ét par stod tilbage som vindere. Det vindende par modtog herefter 5 point, som blev lagt oveni i deres karakterer, det næstbedste par 4 point, det tredjebedste par 3 point etc. Dansestilen ved maratondansene har bl.a. været swing, salsa, lindy hop, disko, nitty gritty, carolina shag og charleston.

I sæson 9 i 2012 introducerede TV 2 et nyt koncept, kaldet "Fællesdans", som ved sæson 14 blev ændret til "Holddans", hvor de resterende par blev delt i to grupper, som skulle konkurrere mod hinanden. De to grupper fik et emne, som de skulle fortolke og skabe en dans ud fra.

Værter 
Ved programmets første to sæsoner i 2005 var værterne Peter Hansen og Andrea Elisabeth Rudolph.

Ved sæson 3 i 2006 indtog Claus Elming og Christine Lorentzen værtsrollerne for programmet. Lorentzen dog kun i én sæson, da Elisabeth Rudolph i den følgende sæson 4 i 2007 overtog den kvindelige værtsrolle, mens Elming fortsatte. Elming og Elisabeth Rudoplh fortsatte i værtsrollerne frem til sæson 6 i 2009.

I sæson 7 i 2010 overtog Christiane Schaumburg-Müller for Elisabeth Rudolph, og sammen med Elming udgjorde de værtsparret i sæson 8 i 2011 og sæson 9 i 2012.

Ved sæson 10 i 2013 overtog Sarah Grünewald den kvindelige værtsrolle i stedet for Schaumburg-Müller, og sammen med Elming udgjorde de  værtsparret frem til sæson 14 i 2017.

Ved sæson 15 i 2018 blev det offentliggjort, at Schaumburg-Müller ville erstatte Elming som vært, da TV 2 ønskede at efterligne den britiske succes med at have to kvindelige værter. Elming var den længst siddende vært i programmets danske historie med 13 sæsoner som vært. Schaumburg-Müller og Grünewald udgjorde herefter værtsparret frem til sæson 18 i 2021.

Schaumburg-Müller offentliggjorde i januar 2022, at hun ikke vender tilbage til værtsrollen.
I august 2022 offentliggjorde TV 2 at Martin Johannes Larsen ville blive ny vært på programmet sammen Sarah Grünewald i sæson 19. 

Både Martin Johannes Larsen og Sarah Grünewald vil fortsætte som værter i sæson 20.

Værtsoversigt

Dommere 
Ved programmets første sæson i foråret 2005 bestod dommerpanelet af Anne Laxholm, Britt Bendixen, Jens Werner og Kim Dahl.

Ved den efterfølgende anden sæson i efteråret 2005, overtog Thomas Evers Poulsen for Kim Dahl, men kun i én enkelt sæson, da Evers Poulsen blev erstattet af Allan Tornsberg i sæson 3 i 2006.

Dommerpanelet bestod dermed af Laxholm, Bendixen, Werner og Tornsberg fra sæson tre og frem til og med sæson 7 i 2010.

I sæson 8 i 2011 overtog Nikolaj Hübbe, balletmester ved Den Kongelige Ballet, for Allan Tornsberg, og dommerpanelet bestod fra sæson 8 til og med sæson 15 i 2018 af Laxholm, Bendixen, Werner og Hübbe.

Ved sæson 16 i 2019 måtte Britt Bendixen trække sig fra dommerpanelet og programmet grundet alvorlige hjerteproblemer, og hun blev afløst af professionelle danser og tidligere deltager i programmet, Marianne Eihilt.

Ved den efterfølgende sæson 17 i 2020 meldte Bendixen sig klar igen, og der var spekulationer om, hvorvidt Bendixen atter skulle overtage for Eihilt. Det blev dog besluttet at udvide dommerpanelet, og dermed beholde både Eihilt og Bendixen, og siden sæson 17 har dommerpanelet dermed bestået af fem dommere: Britt Bendixen, Anne Laxholm, Jens Werner, Nikolaj Hübbe og Marianne Eihilt. Introduktionen af fem dommere i panelet, gjorde også at den højest mulige pointscore for deltagende dansende par blev hævet fra 40 til 50 point.

Bendixen bekendtgjorde i november 2021, at hun ikke vender tilbage til dommerpanelet og at sæson 18 dermed er hendes sidste sæson som dommer i programmet efter i alt 17 sæsoner. I august 2022 offentliggjorde TV 2 at den professionelle danser Sonny Fredie-Pedersen ville overtage Bendixens plads i dommerpanelet og blive ny dommer i den kommende sæson 19.

I august 2023 annoncerede TV 2 at dommerpanelet ville bestå af fire faste dommere; Sonny Fredie-Pedersen, Anne Laxholm, Nikolaj Hübbe og Marianne Eihilt. En femte gæstedommer vil dog medvirke i hvert program, og dermed ikke nødvendigvis være den samme i hvert program. Annoncerede gæstedommere er angiveligt Jens Werner og vinder af sæson 1 af Vild med dans, Mia Lyhne.
Jimilian er gæstedommer i program to af sæson 20. I program tre er det tidligere vært på Vild med dans Andrea Elisabeth Rudolph der er gæstedommer.
I program fire er det danser Claudia Rex, som er gæstedommer.
I det femte program er det tidligere vært på Vild med dans Claus Elming, som er gæstedommer.

Dommeroversigt

Sæsoner og vindere

Deltagere

Sæson 1 (forår 2005)

Sæson 2 (efterår 2005)

Sæson 3 (2006)

Sæson 4 (2007)

Julegalla (2007)

Sæson 5 (2008)

Sæson 6 (2009)

Sæson 7 (2010)

Sæson 8 (2011)

Sæson 9 (2012)

Sæson 10 (2013)

Sæson 11 (2014)

Sæson 12 (2015)

Sæson 13 (2016)

Sæson 14 (2017)

Sæson 15 (2018)

Sæson 16 (2019)

Sæson 17 (2020)

Sæson 18 (2021)

Sæson 19 (2022)

Sæson 20 (2023)

Professionelle dansere og deres partnere 

Thomas Evers Poulsen og Silas Holst er de mest vindende med tre sejre hver.
Mads Vad, Asta Björk, Marianne Eihilt og Vickie Jo Ringgaard følger efter med to sejre hver.

Kildehenvisninger

Eksterne henvisninger 
 
 Vild Med Dans' danske hjemmeside